《吴起妻》
明代·何荆玉

齐国岂无士，嫁与卫人儿。誓绣鸳鸯被，盟开连理枝。

百年以为愿，谁肯半途歧。贫贱甘共守，富贵乐相携。

生离且惊怕，死别岂能为。君昔读六韬，妾心已弗怡。

兵家尚残忍，十中无一慈。母死君不归，妾心益相疑。

所生且如此，何人不可施。今鲁有边急，将军欲伐齐。

妾乃齐之女，齐婿非所宜。辞将不敢望，黜妾妾甘归。

错落桃花锦，连绵共素机。金刀将下剪，心痛手犹迟。

数年恩爱体，白刃忍相催。薄雪春归际，残霜日上时。

膏兰辞绿鬓，青镜掩蛾眉。梦随鸳带断，魂共凤衾离。

仰望而终身，须臾不可支。不如嫁樵牧，田野共追随。

芒荆误到体，怜惜急相披。知君素好色，岂竟守空帏。

只恐后来者，心猜爱亦亏。妾身委魍魉，妾魄逐熊罴。

看君垂绶日，谁戴紫霞帔。

作者简介：何荆玉，字体孚，一字扶阳。东莞人。明神宗万历二十二年（一五九四）举人。有《学吟稿》。清温汝能《粤东诗海》卷四二有传。